Namibië pronk by toerismeskou in Berlyn - Toerisme - Republikein
Sunday, March 10th, 06:01:14
Namibië pronk by toerismeskou in Berlyn
09 March 2018 | Toerisme
Francoise Steynberg - Namibië word vanjaar uitstekend by die Internasionale Toerismeskou in Berlyn, Duitsland (ITB) verteenwoordig wat van Woensdag af tot 11 Maart plaasvind.
Die uitvoerende hoof van die Gasvryheidsvereniging van Namibië (HAN), me. Gitta Paetzold, het vanaf die ITB laat weet meer as 30 Namibiese maatskappye stal by die Namibië Toerismeraad (NTB) se stalletjies uit.
Ander Namibiese toeroperateurs het ook hul eie stalletjies in die Afrika-saal.
"Namibië maak 'n professionele en positiewe indruk," het Paetzold gesê.
"’n Rekordgetal van meer as 100 uitgenooide gaste het die funksie Dinsdagaand bygewoon wat deur die NTB op die vooraand van die ITB aangebied is."
Strategiese vennote van die Namibië-stalletjies is NTB, Air Namibia, Namibia Wildlife Resorts (NWR) en Gondwana Collection.
Paetzold het gesê goeie nuus oor nuwe toerismeprodukte en roete-ontwikkeling is by die ITB aangekondig.
"Toerisme groei steeds aansienlik in 2018, maar nie so vinnig soos in 2017 nie. 'n Groei van 5% word vanjaar vir die internasionale toerismesektor voorspel, in vergelyking met die rekord van 6,5% in 2017," het sy gesê.
Volgens Paetzold is die onderwerpe onder bespreking by vanjaar se ITB wêreldwye vooruitgang en vrede, te veel toeriste by een bestemming (oortoerisme) en die voordele van inligtingstegnologie.
"Faktore soos oortoerisme, terreurbedreigings en ander reisrisiko's bestaan, maar sal nie 'n negatiewe impak op die sukses van wêreldtoerisme hê nie," is die boodskap op die ITB.
Die ITB is Dinsdagaand amptelik tydens 'n swierige galadinee deur die Duitse kanselier Angela Merkel geopen.